**Lendület alumíniumból és acélból:**

**Az MG4 Electric modellel kezdődik az MG 100%-ban elektromos autóinak értékesítése Magyarországon**

**Az új MG4 Electric magyarországi bemutatója**

**Budapest, 2023.03.17. – A külföldön már nagy népszerűségnek örvendő MG4 Electric-kel kezdi meg elektromos autóinak forgalmazását az MG Motor Hungary hazánkban. A modellt az AMTS kiállításon megrendezett sajtótájékoztatón mutatták be a szakma képviselőinek és a nagyközönség is szemügyre veheti a hazánkban most debütáló, lenyűgöző formatervezésű és kiváló ár-érték arányú modellt a hétvégén zajló kiállítás időtartama alatt, a G pavilonban. Az MG4 kompakt méretekkel, nagy elektromos hatékonysággal, innovatív vezetéstámogató rendszerekkel és gazdag szériafelszereltséggel rendelkezik - mindez kiemelkedő vezetési élménnyel párosul. Az modell a bemutatót követően elérhetővé vált az MG márkakereskedésekben.**

Az MG márkajelzésű személyautók magyarországi forgalmazása pontosan fél évvel ezelőtt, 2022. szeptember 17-én kezdődött, az országos lefedettséget biztosító, 22 tagú márkakereskedői hálózatban. Az MG küldetése, hogy a **Get More** szlogenhez hűen, a lehető legszélesebb vásárlói rétegek számára tegye elérhetővé a fejlett technológián alapuló, biztonságos és rendkívül magas felszereltséggel rendelkező modelljeit megfizethető áron. A hazai modellpaletta eddig az autópiac legnépszerűbb szegmenseibe (B-SUV és C-SUV) tartozó MG ZS és a MG HS, illetve annak tölthető hibrid változatából, az MG EHS-ből állt.

Az MG most debütáló elektromos termékvonalával elérhetővé válik a legmodernebb technológián alapuló elektromos autózás mindazok számára, akik nyitottak a környezetbarát életmódra, hiszen az ésszerű árazásnak és a kiváló ár-érték aránynak köszönhetően a vásárlóknak sem a technológia, sem a hatótáv, sem a felszereltség tekintetében nem kell kompromisszumot kötniük. Az elektromos termékvonalhoz új szlogen – a **Recharge yourself** – is társul, amely energiát, lendületet, fiatalos lelkületet, megújulást sugall. Hiszen az elektromos életmód egy új alternatívát jelent, amely segít megújítani a szemléletet és pozitív energiával tölt fel. Az értékesítés az MG4 modellel kezdődik, amely az MG Motor jelenlegi legkorszerűbb autója.

**Új modell, új platform, új osztály**

Az MG Motor a vadonatúj [**MG4 Electric**](https://mgmotor.hu/mg4) modellel a kompakt, elektromos hajtású hatchback szegmensben tör be a piacra. Ez az első MG modell, amely az MG anyavállalata, a SAIC Motor által kifejlesztett intelligens, új **MSP (Modular Scalable Platform**) platformra épül. A padlólemez szerves részét képezi a szintén a gyártó által kifejlesztett, fekvő akkumulátorcellák innovatív elrendezésének köszönhetően, az iparágon belül egyedülálló, mindössze 110 mm vastagságú "ONE PACK" akkumulátorrendszer. Az akkumulátorok kialakítása és elhelyezése által biztosított alacsony súlypontnak köszönhetően kiváló úttartást, a fejlett platform kiegyensúlyozott tengelyek közötti 50:50 arányú súlyelosztása jobb kezelhetőséget, közvetlenebb kormányreakciót és gyors kanyarodást tesz lehetővé. Hátsókerékhajtással kombinálva az új MG4 Electric igazi vezetési élményt biztosít.

**Szemet gyönyörködtető, jövőbe mutató formaterv**

Az új, teljesen elektromos hatchback modell szemet gyönyörködtető, sportos dizájnnal büszkélkedhet: energikus, lendületes és fiatalos. Az **MG4 Electric** dinamikus formatervezése globális fejlesztés eredménye, amelyben a sanghaji SAIC Motor Design Center, a londoni Advanced Design Studio és a szintén a brit fővárosban található Royal College of Art is részt vett. A 4287 mm hosszú, 1836 mm széles és mindössze 1504 mm magas ötajtós ferdehátú tökéletesen illeszkedik a modern városi környezetbe. A B-szegmenshez tartozó elektromos hatchback vonzerejét a LED fényszórók által behatárolt, markáns motorháztető, éles vonalak, erőteljes és modern hátsó rész, valamint a kéttónusú, kifinomult aerodinamikát biztosító tető adja.

A stílusos, feltűnő új dizájn mellett az MG4 EV a megnyújtott 2705 mm-es tengelytávnak köszönhetően a kompakt külső méretek mellett kényelmes és tágas utasteret kínál, amelyben akár egy öttagú család számára is elegendő hely áll rendelkezésre, miközben elegáns és sportos arányai is megmaradtak. A hátsó csomagtartó kapacitását a mindössze 110 mm magas, kategóriavezető, vékony akkumulátor-technológia is növeli. A 40:60 arányban dönthető üléseknek köszönhetően a 350 literes csomagtér akár 1165 literesre is növelhető. Az minimalista hangulatú, minőségi belső tér tele van hi-tech funkciókkal, köztük egy 10,25''-os lebegő infotainment képernyővel és egy 7''-os digitális műszeregységgel, Apple CarPlay/Android Auto csatlakozási lehetőséggel. A középkonzol lebegő kialakítása több helyet teremt és olyan hasznos funkciókat integrál, mint például az okostelefonok tárolása és vezeték nélküli töltése.

**Ötcsillagos biztonság, intelligens funkciók**

A családi autó méretű elektromos hatchback biztonság tekintetében is kiemelkedő, hiszen az Euro NCAP biztonsági tesztjeink a legmagasabb, ötcsillagos minősítését kapta, mind az utas-, mind a gyalogosvédelem terén. A kiváló minősítéshez MG Pilot vezetéstámogató rendszer funkciói is nagyban hozzájárultak: az adaptív sebességtartó automatika (ACC), aktív vészfékező rendszer (AEB), intelligens távolsági fényszóró asszisztens (IHC), sebességtámogató rendszer (SAS), forgalmi dugó asszisztens (TJA), bizonytalan vezetésre figyelmeztetés (UDW), sávelhagyás figyelmeztetés (LDW) és sávtartó rendszer (LKA) minden modellváltozatban szériafelszereltség.

Az új MG4 Electric alapfelszereltségként rendelkezik az innovatív MG iSMART technológiával, amely az internet segítségével harmonikusan integrálja a felhasználó és az autó közötti kommunikációt. Az MG App különböző funkciói – pl. járműkereső, bluetooth-okoskulcs, ajtók távoli nyitása/zárása, a hűtés/fűtés távvezérlése - pedig indulás előtt, útközben és a megérkezés után is kapcsolatot biztosít a járművel.

**Kompromisszummentes hatótáv**

Az **MG4 Electric** értékesítése két felszereltségi szinttel indul a hazai piacon. A belépőszintű modellváltozat az MG4 Electric **Family**, 51 kWh kapacitású akkumulátorral, a napi ingázásra tökéletesen alkalmas 350 km WLTP ciklus szerinti hatótávolsággal és 125 kW (170 LE) teljesítményű, hátsó tengelyt hajtó villanymotorral. Egyenáramú gyorstöltéssel az akkumulátor 40 perc alatt 10 százalékról 80 százalékra tölthető. A Family felszereltség alapára 12 899 000 forint. A magasabb, minden igényt kielégítő, 64 kWh-s akkumulátorral és 150 kW (204 LE) teljesítményű elektromotorral szerelt **Comfort** változat akár 450 km-es WLTP ciklus szerinti hatótávot is elérhet. A 64 kWh-s akkumulátor gyorstöltéssel (DC) 35 perc alatt 10 százalékról 80 százalékra tölthető, akár 135 kW-os teljesítménnyel. Alapára: 14 399 000 Ft. A közeljövőben érkező csúcsfelszereltség, a **Luxury** változat, szintén 64 kWh-s akkumulátorral és 150 kW (204 LE) teljesítményű elektromotorral rendelkezik. Az MG4 Electric összes változata kevesebb mint 8 másodperc alatt gyorsul 0-100 km/órára, míg a végsebessége 160 km/óra, mindhárom változat motorja 250 Nm maximális forgatónyomatékkal büszkélkedhet.

**Bővülő szolgáltatások az MG hálózatában**

Az MG márka a piaci bevezetésétől hazánkban is 7 év vagy 150 000 km futásteljesítményig terjedő garanciával kínálja modelljeit. Az átlagon felüli gyári garanciához 7 év asszisztencia szolgáltatás is társul, melynek köszönhetően a vásárlók még nagyobb biztonságban érezhetik magukat.

Az MG márkaképviselete a sajtótájékoztatón jelentette be az új, pénzügyi szolgáltatásuk bevezetését, az **MG Finance** márkanév alatt futó finanszírozási terméket, mely a Merkantil bankkal kötött hosszútávú stratégiai megállapodás eredménye. „*A megbízható finanszírozás a jelenlegi gazdasági környezetben kiemelt fontossággal bír. Az MG Finance két irányba nyújt támogatást: egyrészt, hogy az autók a gyárból zökkenőmentesen eljussanak a márkakereskedésekhez, másrészt arra is lehetőség nyílik a jövőben, hogy az ügyfelek számára kedvezményes finanszírozási lehetőségekkel könnyítsük meg az autóvásárlást”* - mondta **Kiss Norbert, a Merkantil Bank üzletágvezetője**.

**Számos szakmai elismerés**

Az **MG4 Electric** modell már jelentős elismerést vívott ki a szakma és a vásárlók körében egyaránt.

A bevezetésétől eltelt fél év alatt csak az Egyesült Királyság vezető autós szakértőitől 15 díjat kapott, a szaksajtó elismerően nyilatkozik a modellről: elismerik nagyvonalú felszereltségét, praktikusságát, dinamikus vezethetőségét és azt is, hogy a jelenleg kapható legjobb ár-érték arányú elektromos autó. Az elismerések között a legrangosabb a tizenötödik, vagyis az "**Év Autója Nagy-Britanniában**" cím, amelyet az MG4 EV az elmúlt hat hónap során elnyert a szülőhazájában. Ezt a múlt hónapban, a UKCOTY elődöntőjén megszerzett "Legjobb Családi Autó" cím előzte meg.

A hazai sikerek sem várattak sokáig magukra. Az Autós Nagykoalíció (ANK) és a Járműipar.hu által szervezett Év Magyar Autója 2023 versenyben, melyre 22 márka és két magyarországi autógyártó 39 autót nevezett, a szakmai zsűri döntése alapján két MG modell is kategóriagyőztes lett. Az MG ZS EV modell nyerte az **Év Zöldautója 2023** **díjat az elektromos városi autók kategóriában**, az MG EHS pedig az **Év Zöldautója 2023 díj nyertese a hibrid városi autók kategóriában**. A díjakat a sajtótájékoztató napján, március 17-én délben adták át az AMTS kiállításon.

"*Nagy örömünkre szolgál, hogy alternatív meghajtású modelljeink már itthon is kivívták a szakma elismerését. Minden okunk megvan rá, hogy az MG4 Electric kapcsán is hasonló szakmai sikerekre számítsunk, hiszen az első tisztán elektromos hajtású hatchback modellünk páratlan belső teret és praktikumot kínál, olyan felszereltségi szinttel, amely általában a prémium EV gyártóktól elvárható. Úgy gondoljuk, hogy az új MG4 Electric csábító ajánlat lesz a kompromisszumok nélküli, megfizethető elektromos autót kereső ügyfelek számára. Az innovatív, moduláris új gyártási platformban rejlő lehetőségeknek köszönhetően az elkövetkező években jónéhány további izgalmas, új MG modellt fogunk piacra dobni*."- jegyezte meg az eredményeket értékelve **Markó Zoltán, az MG Motor magyarországi márkaigazgatója.**

**Háttér:**

*Az MG autómárka:*

Az MG (Morris Garages) Nagy-Britannia egyik első autómárkája, amelyet 1924-ben William Morris alapított. Történelme során a márka több mint 40 sebességi világrekordot döntött meg, köztük a „Világ leggyorsabb versenyautója” címét is magáénak tudhatta. Az MG DNS-alapelemei a csúcstechnika, a kifinomult stílus és a közel 100 éves múlt. 2007-ben új, stabil alapokra építkezve teljesen megújult a márka: a SAIC Motor – Kína legnagyobb autóipari konszernje – vásárolta meg, és azóta is biztos hátteret nyújt az MG fejlesztései és terjeszkedése számára. Ma a hétből öt kontinensen képviselteti magát, 2021-ben pedig már összesen 470 000 db autót gyártott le 6 országban megtalálható gyáraiban. A Morris Garages márka mára nemcsak a brit-, hanem a globális autóipar történetében is megkerülhetetlen szereplő. A Kínán kívüli globális értékesítési volumen 2007 óta már meghaladta az egymillió MG járművet, ami a teljes MG-értékesítés mintegy felét teszi ki.   
A márka az Egyesült Királyságon kívüli európai terjeszkedését 2019 végén kezdte meg a hollandiai székhelyű MG Motor Europe létrehozásával. Modelljeit jelenleg 26 európai országban forgalmazzák, több mint 686 MG márkakereskedésben. Az értékesítés növekedési üteme is figyelemreméltó: 2019-hez képest 2021-ben a chiphiány és a koronavírus-járvány ellenére is több mint három és félszeresére növelte eladásait. Sikerét nem csak a folyamatosan növekvő európai eladások, hanem a számtalan szakmai elismerés is bizonyítja. 2022 őszétől - a márka kelet-közép európai expanziós stratégiája részeként – már Magyarországon is elérhetővé vált, a Duna Motors Disztribúció Kft. importőri tevékenységének köszönhetően. A hazai értékesítés 2022. szeptemberében indult az országos lefedettséget biztosító, 22 tagú MG márkakereskedői hálózattal.